To mænd i 30’erne er blevet anholdt for tyveri af skrot fra et firma i Sæby. Mændene forsøgte at stjæle reststål.

To mænd havde fredag aften fingrene lidt for langt nede i andre folks ting. Ved firmaet Skiold A/S på Kjeldgaardsvej i Sæby havde de to mænd på henholdsvis 31 og 32 år stjålet reststål. Det var såkaldt afklip af rustfristål, som de to mænd havde taget turen fra Aars for at få fingrene i. Afklip, som kan være mange penge værd. Heldigvis var en vågen borger i nærheden af gerningsstedet, og han eftersatte de tog gerningsmænd, da han mente at have set dem i nærheden før, også i forbindelse med tyveri af skrot. Det hjalp politiet til at kunne eftersætte de to tyveknægte, så de blev bragt til standsning ved Vodskov og efterfølgende anholdt. Det oplyser vagtchef ved Nordjyllands Politi, Bent Højgaard. Efter samtale med politiets juridiske afdeling har Nordjyllands Politi besluttet, at ingen af de to mænd vil blive fremstillet for grundlovsforhør lørdag.